Astronautët: Riparimi i Teleskopit të Hapësirës ishte një sukses
Ata thanë se kjo provon rëndësinë që ka vazhdimi i pranisë së njeriut në hapësirë
Astronautët në bordin e anijes Atlantis ishin plot buzëqeshje në konferencën e shtypit që dhanë dje nga hapësira. Arsyeja ishte e thjeshtë: ata arritën me sukses t’i bëjnë riparime të pashembullta një teleskopi me madhësinë e një autobusi, të cilin e pajisën me një kamer të re dhe mekanizma të tjera në distancë 560 kilometra nga Toka. Astronauti John Grunsfeld tha se kompleksiteti i misionit Hubble tregon se sa rëndësi ka të dërgosh në hapësirë njerëz dhe jo thjesht robotë. Në një rast, astronautëve iu desh të harxhonin orë të tëra për heqjen e një bulloni që kishte ngecur në njërën nga shufrat mbajtëse të teleskopit. Më në fund, kontrollorët në Tokë i këshilluan astronautët ta hiqnin me forcë shufrën bashkë me bullonin. Megjithë vështirësitë, astronautët thanë se e kishin lënë teleskopin 19-vjeçar në gjendje më të mirë se kurrë ndonjëherë. Shkencëtarët shpresojnë se teleskopi do të mund të punojë edhe 10 vjet të tjerë. Hubble është teleskopi i parë i madh optik që vërtitet në orbitë rreth Tokës, mbi atmosferën, retë e shiut dhe ndotjen që e shtrembërojnë pamjen. Pamja e papenguar që ka teleskopi ka bërë që të merren imazhe spektakolare të galaktikave të largëta apo të gazeve dhe pluhurit që ngrihet nga yllësitë e panumërta. Informacionet e mbledhura me anë të teleskopit Hubble kanë bërë të mundur të përcaktohet se Universi ka një moshë afro 13.7 miliard vjeçare. Agjencia amerikane e hapësirës, NASA e ka cilësuar punën e teleskopit Hubble si përparimin më të rëndësishëm të bërë në astronomi që nga koha kur fizikani italian Galileo Galilei e ktheu teleskopin e tij drejt yjeve 400 vjet më parë. //ii